               EUROOPA KOMISJON
            Brüssel,13.12.2019
            COM(2019) 631 final
            2019/0278(NLE)
            Ettepanek:
            NÕUKOGU OTSUS
            seisukoha kohta, mis võetakse Euroopa Liidu nimel narkootiliste ainete komisjoni 63. istungjärgul seoses ainete lisamisega 1961. aasta narkootiliste ainete ühtsesse konventsiooni, mida on muudetud 1972. aasta protokolliga, ja 1971. aasta psühhotroopsete ainete konventsiooni

               SELETUSKIRI

               1.Kavandatav reguleerimisese

               Käesolev ettepanek käsitleb otsust, millega määratakse kindlaks seisukoht, mis võetakse liidu nimel ÜRO narkootiliste ainete komisjoni 63. istungjärgul seoses ainete lisamisega ÜRO 1961. aasta narkootiliste ainete ühtsesse konventsiooni, mida on muudetud 1972. aasta protokolliga, ning ÜRO 1971. aasta psühhotroopsete ainete konventsiooni. Narkootiliste ainete komisjoni 63. istungjärk toimub kava kohaselt 2.–6. märtsil 2020.

               2.Ettepaneku taust

               2.1. ÜRO 1961. aasta narkootiliste ainete ühtne konventsioon, mida on muudetud 1972. aasta protokolliga, ja ÜRO 1971. aasta psühhotroopsete ainete konventsioon

               Ühinenud Rahvaste Organisatsiooni (edaspidi „ÜRO“) 1972. aasta protokolliga muudetud 1961. aasta narkootiliste ainete ühtse konventsiooni (edaspidi „narkootiliste ainete konventsioon“)
                  1
                eesmärk on võidelda kooskõlastatud rahvusvahelise tegevuse kaudu narkootikumide kuritarvitamise vastu. Selles on esitatud kaks sekkumise ja kontrolli vormi, mis avaldavad koosmõju. Esiteks püütakse sellega piirata narkootikumide valdamist, kasutamist, levitamist, importi, eksporti, valmistamist ja tootmist ning nendega kauplemist üksnes meditsiiniliste ja teaduslike eesmärkidega. Teiseks võideldakse selle abil rahvusvahelise koostöö kaudu ebaseadusliku uimastikaubanduse vastu, et heidutada uimastikauplejaid ja hoida ära uimastitega kauplemist.

               ÜRO 1971. aasta psühhotroopsete ainete konventsiooniga (edaspidi „psühhotroopsete ainete konventsioon“)
                  2
                loodi rahvusvaheline psühhotroopsete ainete kontrollisüsteem. Sellega reageeriti kuritarvitatavate narkootikumide valiku mitmekesistumisele ja laienemisele ning kehtestati mitme sünteetilise narkootikumi suhtes kontrollimeetmed, lähtudes ühelt poolt nende kuritarvitamise potentsiaalist ja teiselt poolt nende raviväärtusest.

               Kõik ELi liikmesriigid on konventsioonide osalised, samas kui liit seda ei ole.

               2.2.Narkootiliste ainete komisjon

               Narkootiliste ainete komisjon on ÜRO Majandus- ja Sotsiaalnõukogu (edaspidi „ECOSOC“) komisjon, mille ülesanded ja volitused on sätestatud muu hulgas kahes konventsioonis. Komisjoni kuulub 53 ÜRO liikmesriiki, kelle valib ECOSOC. Märtsis 2020 on 13 ELi liikmesriiki narkootiliste ainete komisjoni hääleõiguslikud liikmed
                  3
               . Liidul on narkootiliste ainete komisjonis vaatleja staatus.

               2.3.Narkootiliste ainete komisjoni kavandatav õigusakt

               Narkootiliste ainete komisjon ajakohastab korrapäraselt ainete nimekirja, mis on lisatud konventsioonidele, võttes aluseks soovitused, mille on esitanud Maailma Terviseorganisatsioon (edaspidi „WHO“), keda nõustab narkosõltuvuse eksperdikomisjon.

               15. novembril 2019 andis WHO ÜRO peasekretärile soovituse
                  4
                lisada konventsioonidele lisatud nimekirjadesse 12 ainet nende ainete hulgast, mida WHO narkosõltuvuse eksperdikomisjon oli kriitiliselt hinnanud.

               Oma 63. istungjärgul, mis toimub esialgse kava kohaselt 2.–6. märtsil 2020 Viinis, peab narkootiliste ainete komisjon vastu võtma otsused nende ainete lisamise kohta konventsioonidele lisatud nimekirjadesse.

               3.Liidu nimel võetav seisukoht

               Konventsioonidele lisatud nimekirjade muutmine mõjutab kõigi liikmesriikide puhul otseselt liidu õiguse kohaldamisala uimastikontrolli valdkonnas. Nõukogu 25. oktoobri 2004. aasta raamotsuse 2004/757/JSK (millega kehtestatakse miinimumeeskirjad ebaseadusliku uimastiäri kuriteokoosseisu ja karistuste kohta, edaspidi „raamotsus“)
                  5
                artikli 1 lõikes 1 on sätestatud, et kõnealuses raamotsuses tähendab mõiste „uimastid“ kõiki aineid, mis on hõlmatud kas narkootiliste ainete konventsiooniga või psühhotroopsete ainete konventsiooniga, ning raamotsuse lisas loetletud aineid. Raamotsust kohaldatakse seega ainete suhtes, mis on loetletud narkootiliste ainete konventsioonile ja psühhotroopsete ainete konventsioonile lisatud nimekirjades. Seega mõjutab kõnealustele konventsioonidele lisatud nimekirjade iga muudatus otseselt liidu ühiseid eeskirju ja muudab nende kohaldamisala Euroopa Liidu toimimise lepingu artikli 3 lõike 2 tähenduses. Seejuures ei ole oluline, kas kõnealune aine on kogu liidus juba kontrolli all
                  6
               .

               Neist 13 ainest, mida narkosõltuvuse eksperdikomisjon kriitiliselt hindas, ei kohaldata liidus veel mitte ühegi suhtes kontrollimeetmeid.

               Komisjoni ettepanekus liidu seisukoha kohta soovitatakse toetada WHO soovitusi, sest need on kooskõlas teaduslike teadmiste praeguse seisuga. Uute psühhoaktiivsete ainete puhul toetab nende ainete lisamist konventsioonide nimekirjadesse ka teave, mis on kättesaadav Euroopa Narkootikumide ja Narkomaania Seirekeskuse (EMCDDA) peetavast Euroopa uute uimastite andmebaasist.

               Nõukogu peab kehtestama liidu ühise seisukoha narkootiliste ainete komisjoni istungiks, kui komisjonil on vaja teha otsus ainete nimekirjadesse kandmise kohta. Kuna liidu vaatlejastaatus tingib piirangud, peaksid sellist seisukohta väljendama narkootiliste ainete komisjonis ühiselt liidu huvides tegutsevad liikmesriigid, kes on märtsis 2020 kõnealuse komisjoni liikmed. Liit ei ole nende konventsioonide osaline, kuid tal on selles valdkonnas ainupädevus.

               Selleks teeb komisjon ettepaneku liidu seisukoha kohta, mida väljendavad liikmesriigid, kes on 2020. aasta märtsi seisuga narkootiliste ainete komisjoni liikmed, Euroopa Liidu nimel narkootiliste ainete komisjoni 63. istungjärgul seoses ainete lisamisega narkootiliste ainete konventsioonile ja psühhotroopsete ainete konventsioonile lisatud nimekirjadesse. Tegemist on neljanda korraga, kui komisjon esitab sellise ettepaneku ELi seisukoha kohta
                  7
               . Nõukogu võttis liidu seisukohad vastu
                  8
                ja see võimaldas ELil avaldada narkootiliste ainete komisjoni eelmistel istungitel üksmeelselt arvamust ainete rahvusvahelistesse nimekirjadesse kandmise kohta, sest nimetatud komisjonis osalevad liikmeriigid hääletasid vastavalt vastuvõetud liidu seisukohale nende ainete nimekirjadesse lisamise poolt.

               4.Õiguslik alus

               4.1.Menetlusõiguslik alus

               Euroopa Liidu (EL) toimimise lepingu artikli 218 lõikes 9 on sätestatud: „Nõukogu võtab [...] vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.“

               ELi toimimise lepingu artikli 218 lõiget 9 kohaldatakse olenemata sellest, kas liit on asjaomase organi liige või asjaomase lepingu osaline
                  9
               . Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised aktid, mis ei ole rahvusvahelise õiguse kohaselt siduvad, aga mis „võivad otsustavalt mõjutada liidu seadusandja vastu võetud õigusaktide sisu“
                  10
               .

               Narkootiliste ainete komisjon on kõnealuse artikli tähenduses „lepingus sätestatud organ“, kuna tegemist on ÜRO Majandus- ja Sotsiaalnõukogu (ECOSOC) moodustatud organiga, millele on narkootiliste ainete konventsiooni ja psühhotroopsete ainete konventsiooniga antud eriülesanded.

               Narkootiliste ainete komisjoni otsused, mis käsitlevad ainete lisamist nimekirjadesse, on ELi toimimise lepingu artikli 218 lõike 9 tähenduses „õigusliku toimega aktid“. Narkootiliste ainete konventsiooni ja psühhotroopsete ainete konventsiooni kohaselt on narkootiliste ainete komisjoni otsused automaatselt siduvad, välja arvatud juhul, kui konventsiooniosaline on ettenähtud tähtaja jooksul esitanud otsuse ECOSOCile läbivaatamiseks
                  11
               . Kõnealuses küsimuses tehtavad ECOSOCi otsused on lõplikud. Ainete nimekirjadesse kandmist käsitlevatel narkootiliste ainete komisjoni otsustel on õiguslikud tagajärjed ELi õiguskorrale ka liidu õiguse alusel, kuna nad võivad otsustavalt mõjutada liidu õigusaktide sisu, nimelt nõukogu raamotsust 2004/757/JSK. Konventsioonidele lisatud nimekirjade muutmine mõjutab otseselt kõnealuse ELi õigusakti kohaldamisala.

               Kavandatav akt ei täienda ega muuda lepingu institutsioonilist raamistikku.

               Seega on kavandatud otsuse menetlusõiguslik alus ELi toimimise lepingu artikli 218 lõige 9.

               4.2.Materiaalõiguslik alus

               ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, mille kohta liidu nimel seisukoht võetakse.

               Kavandatava õigusakti peamine eesmärk ja sisu on seotud ebaseadusliku uimastikaubandusega.

               Seetõttu on kavandatava otsuse materiaalõiguslik alus Euroopa Liidu toimimise lepingu artikli 83 lõige 1, milles ebaseaduslikku uimastikaubandust nimetatakse ühena eriti ohtlikest piiriülese mõõtmega kuriteoliikidest ning millega antakse Euroopa Parlamendile ja nõukogule volitused kehtestada miinimumeeskirjad kuriteokoosseisude ja karistuste määratlemiseks ebaseadusliku uimastikaubanduse valdkonnas.

               4.3.Muutuv geomeetria

               Kooskõlas protokolli nr 36 (aluslepingutele lisatud protokoll üleminekusätete kohta) artikli 10 lõikega 4 teatas Ühendkuningriik, et ta ei aktsepteeri täielikke volitusi, mis on antud komisjonile ja Euroopa Kohtule seoses kriminaalasjades tehtava politseikoostöö ja õigusalase koostöö valdkonna õigusaktidega, mis on vastu võetud enne Lissaboni lepingu jõustumist. Sellest tulenevalt lõppes nõukogu raamotsuse 2004/757/JSK kohaldamine Ühendkuningriigi suhtes 1. detsembril 2014
                  12
               .

               Kuna narkootiliste ainete komisjoni otsused, mis käsitlevad ainete nimekirjadesse kandmist, ei mõjuta ebaseadusliku uimastikaubanduse valdkonna ühiseeskirju, mis on Ühendkuningriigile siduvad, ei osale Ühendkuningriik nõukogu otsuse vastuvõtmisel, millega määratakse kindlaks liidu nimel võetav seisukoht ainete nimekirjadesse kandmist käsitlevate otsuste vastuvõtmisel
                  13
               .

               Taani suhtes on nõukogu raamotsus 2004/757/JSK siduv kuni 21. novembrini 2018. Raamotsuse artiklis 1 on sätestatud, et „uimastid“ on ained, mis on hõlmatud kas narkootiliste ainete konventsiooniga või psühhotroopsete ainete konventsiooniga.

               Kuna narkootiliste ainete komisjoni otsused, mis käsitlevad ainete nimekirjadesse kandmist, mõjutavad ebaseadusliku uimastikaubanduse valdkonna ühiseeskirju, mis on Taanile siduvad, osaleb Taani nõukogu otsuse vastuvõtmisel, millega määratakse kindlaks liidu nimel võetav seisukoht ainete nimekirjadesse kandmist käsitlevate otsuste vastuvõtmisel.

               4.4.Kokkuvõte

               Käesoleva ettepaneku õiguslik alus on ELi toimimise lepingu artikli 83 lõige 1 koostoimes ELi toimimise lepingu artikli 218 lõikega 9.

               5.MÕJU EELARVELE

               Mõju eelarvele puudub.

               2019/0278 (NLE)

               Ettepanek:

               NÕUKOGU OTSUS

               seisukoha kohta, mis võetakse Euroopa Liidu nimel narkootiliste ainete komisjoni 63. istungjärgul seoses ainete lisamisega 1961. aasta narkootiliste ainete ühtsesse konventsiooni, mida on muudetud 1972. aasta protokolliga, ja 1971. aasta psühhotroopsete ainete konventsiooni

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artikli 83 lõiget 1 koostoimes artikli 218 lõikega 9,

               võttes arvesse Euroopa Komisjoni ettepanekut

               ning arvestades järgmist:

               (1)Ühinenud Rahvaste Organisatsiooni (ÜRO) 1961. aasta narkootiliste ainete ühtne konventsioon, mida on muudetud 1972. aasta protokolliga
                  14
                (edaspidi „narkootiliste ainete konventsioon“), jõustus 8. augustil 1975.

               (2)Narkootiliste ainete konventsiooni artikli 3 kohaselt võib narkootiliste ainete komisjon otsustada lisada kõnealusele konventsioonile lisatud nimekirjadesse uusi aineid. Nimetatud komisjon võib nimekirju muuta üksnes vastavalt Maailma Terviseorganisatsiooni (WHO) soovitustele, kuid ta võib ka otsustada WHO soovitatud muudatusi mitte teha.

               (3)ÜRO 1971. aasta psühhotroopsete ainete konventsioon
                  15
                (edaspidi „psühhotroopsete ainete konventsioon“) jõustus 16. augustil 1976.

               (4)Psühhotroopsete ainete konventsiooni artikli 2 kohaselt võib narkootiliste ainete komisjon WHO soovitustele tuginedes otsustada lisada kõnealusele konventsioonile lisatud nimekirjadesse uusi aineid või neid sealt kustutada. Nimetatud komisjonil on laialdane kaalutlusõigus arvestada majanduslikke, sotsiaalseid, õiguslikke, halduslikke ja muid tegureid, kuid ta ei või käituda meelevaldselt.

               (5)Mõlemale konventsioonile lisatud nimekirjade muutmine mõjutab otseselt liidu õiguse kohaldamisala uimastikontrolli valdkonnas. Konventsioonidele lisatud nimekirjades loetletud ainete suhtes kohaldatakse nõukogu raamotsust 2004/757/JSK
                  16
               . Seega mõjutab konventsioonidele lisatud nimekirjade iga muudatus otseselt liidu ühiseid eeskirju ja muudab nende kohaldamisala Euroopa Liidu toimimise lepingu artikli 3 lõike 2 tähenduses.

               (6)Narkootiliste ainete komisjonil on kavas võtta oma 63. istungjärgul, mis peaks kava kohaselt toimuma Viinis 2.–6. märtsini 2020, vastu otsused 12 uue aine lisamise kohta ÜRO konventsioonidele lisatud nimekirjadesse.

               (7)Liit nende ÜRO konventsioonide osaline ei ole. Narkootiliste ainete komisjonis, kus 2020. aasta märtsis on hääleõigus 13 liikmesriigil
                  17
               , on liidul vaatleja staatus. Seepärast on vaja, et nõukogu volitaks liikmesriike väljendama liidu seisukohta seoses ainete lisamisega narkootiliste ainete konventsioonile ja psühhotroopsete ainete konventsioonile lisatud nimekirjadesse, kuna otsused uute ainete lisamise kohta konventsioonidele lisatud nimekirjadesse kuuluvad liidu ainupädevusse.

               (8)WHO soovitas lisada narkootiliste ainete konventsiooni I nimekirja kaks uut ainet ning psühhotroopsete ainete konventsiooni I nimekirja ühe uue aine, II nimekirja seitse uut ainet ja IV nimekirja kaks uut ainet
                  18
               .

               (9)Euroopa Narkootikumide ja Narkomaania Seirekeskus (EMCDDA) jälgib kõiki Maailma Terviseorganisatsiooni narkosõltuvuse eksperdikomisjoni (edaspidi „eksperdikomisjon“) poolt läbi vaadatud ja WHO poolt loetellu kandmiseks soovitatud aineid Euroopa Parlamendi ja nõukogu määruse (EÜ) nr 1920/2006
                  19
                tingimuste kohaselt kui uusi psühhoaktiivseid aineid. Nendest mitte ühegi aine kohta ei ole esitatud esialgset aruannet ega tehtud riskihindamist liidu tasandil.

               (10)Eksperdikomisjoni hinnangu kohaselt on krotonüülfentanüül (keemiline nimetus: N-fenüül-N-[1-(2-fenüületüül)-4-piperidinüül]-2-butaanamiid) sünteetiline opioid ja see on struktuurilt sarnane fentanüülile, mis on kontrollitav aine, mida kasutatakse laialdaselt meditsiinis üldanesteesia osana nii operatsioonide käigus kui ka valuravis. Krotonüülfentanüülil raviotstarvet ei ole ning ravimi müügiluba ei ole talle antud. On piisavalt tõendeid selle kohta, et krotonüülfentanüüli kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda krotonüülfentanüül narkootiliste ainete konventsiooni I nimekirja.

               (11)Krotonüülfentanüüli leiti esimest korda ELis (Madalmaades) alles 2019. aasta sügisel. Seda ainet ei ole veel seostatud surmajuhtumite ega ägeda mürgistuse juhtumitega.

               (12)Liikmesriigid peaksid võtma seisukoha kanda krotonüülfentanüül narkootiliste ainete konventsiooni I nimekirja.

               (13)Eksperdikomisjoni hinnangu kohaselt on valerüülfentanüül (teise nimetusega fentanüülpentaanamiidi analoog; keemiline nimetus: N-fenüül-N-[1-(2-fenüületüül)-4-piperidüül]pentaanamiid) sünteetiline opioid. Valerüülfentanüülil raviotstarvet ei ole ning ravimi müügiluba ei ole talle antud. On piisavalt tõendeid selle kohta, et valerüülfentanüüli kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda valerüülfentanüüli narkootiliste ainete konventsiooni I nimekirja.

               (14)Valerüülfentanüüli on leitud neljas liikmesriigis ja see on kontrollialune vähemalt neljas liikmesriigis. Seda ainet ei ole veel seostatud surmajuhtumite ega ägeda mürgistuse juhtumitega.

               (15)Seetõttu peaksid liikmesriigid võtma seisukoha kanda valerüülfentanüül narkootiliste ainete konventsiooni I nimekirja.

               (16)Eksperdikomisjoni hinnangu kohaselt on DOC (teise nimetusega 2,5-dimetoksü-4-kloroamfetamiin; keemiline nimetus: 1-(4-kloro-2,5-dimetoksüfenüül)propaan-2-amiin) fenetüülamiin. Ainel DOC raviotstarvet ei ole ning ravimi müügiluba ei ole talle antud. On piisavalt tõendeid selle kohta, et DOCi kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda DOC psühhotroopsete ainete konventsiooni I nimekirja.

               (17)Ainet DOC on leitud 27 liikmesriigis ja see on kontrollialune vähemalt 12 liikmesriigis. Seda on seostatud vähemalt ühe surmajuhtumi ja nelja ägeda mürgistuse juhtumiga.

               (18)Seetõttu peaksid liikmesriigid võtma seisukoha kanda DOC psühhotroopsete ainete konventsiooni I nimekirja.

               (19)Eksperdikomisjoni hinnangu kohaselt on AB-FUBINACA (teise nimetusega FUB-AMB; keemiline nimetus: N-(1-amino-3-metüül-1-oksobutaan-2-üül)-1-(4-fluorobensüül)-1H-indasool-3-karboksamiid) sünteetiline kannabinoid. Ainel AB-FUBINACA raviotstarvet ei ole ning ravimi müügiluba ei ole talle antud. On piisavalt tõendeid selle kohta, et ainet AB-FUBINACA kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda AB-FUBINACA psühhotroopsete ainete konventsiooni II nimekirja.

               (20)Ainet AB-FUBINACA on leitud 24 liikmesriigis ja see on kontrollialune vähemalt 13 liikmesriigis. Seda on seostatud vähemalt 20 surmajuhtumi ja 19 ägeda mürgistuse juhtumiga.

               (21)Seetõttu peaksid liikmesriigid võtma seisukoha kanda AB-FUBINACA psühhotroopsete ainete konventsiooni II nimekirja.

               (22)Eksperdikomisjoni hinnangu kohaselt on 5F-AMB-PINACA (teise nimetusega 5F-AMB, 5F-MMB-PINACA, 5-fluoro AMB,5-fluoro AMP või 5F-AMP; keemiline nimetus: metüül-2-({[1-(5-fluoropentüül)-1H-indasool-3-üül]karbonüül}amino)-3-metüülbutanoaat) sünteetiline kannabinoid. Ainel 5F-AMB-PINACA raviotstarvet ei ole ning ravimi müügiluba ei ole talle antud. On piisavalt tõendeid selle kohta, et ainet 5F-AMB-PINACA kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda 5F-AMB-PINACA psühhotroopsete ainete konventsiooni II nimekirja.

               (23)Ainet 5F-AMB-PINACA on leitud 17 liikmesriigis ja see on kontrollialune vähemalt kaheksas liikmesriigis. Seda on seostatud vähemalt kahe surmajuhtumi ja kolme ägeda mürgistuse juhtumiga.

               (24)Seetõttu peaksid liikmesriigid võtma seisukoha kanda 5F-AMB-PINACA psühhotroopsete ainete konventsiooni II nimekirja.

               (25)Eksperdikomisjoni hinnangu kohaselt on 5F-MDMB-PICA(teise nimetusega 5F-MDMB-2201 või MDMB-2201; keemiline nimetus: metüül 2-([1-(5-fluoropentüül)indool-3-karbonüül]amino)-3,3-dimetüülbutanoaat) sünteetiline kannabinoid. Ainel 5F-MDMB-PICA raviotstarvet ei ole ning ravimi müügiluba ei ole talle antud. On piisavalt tõendeid selle kohta, et ainet 5F-MDMB-PICA kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda 5F-MDMB-PICA psühhotroopsete ainete konventsiooni II nimekirja.

               (26)Ainet 5F-MDMB-PICA on leitud 22 liikmesriigis ja see on kontrollialune vähemalt kolmes liikmesriigis. Seda on seostatud vähemalt kaheksa surmajuhtumi ja ühe ägeda mürgistuse juhtumiga.

               (27)Seetõttu peaksid liikmesriigid võtma seisukoha kanda 5F-MDMB-PICA psühhotroopsete ainete konventsiooni II nimekirja.

               (28)Eksperdikomisjoni hinnangu kohaselt on 4-F-MDMB-BINACA(teise nimetusega 4F-ADB, 4F-MDMB-BINACA või 4F-MDMB-BUTINACA; keemiline nimetus: metüül-2-(1-(4-fluorobutüül)-1H-indasool-3-karboksamido)-3,3-dimetüülbutanoaat) sünteetiline kannabinoid. Ainel 4-F-MDMB-BINACA raviotstarvet ei ole ning ravimi müügiluba ei ole talle antud. On piisavalt tõendeid selle kohta, et ainet 4-F-MDMB-BINACA kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda 4-F-MDMB-BINACA psühhotroopsete ainete konventsiooni II nimekirja.

               (29)Ainet 4-F-MDMB-BINACA on leitud 14 liikmesriigis ja see on kontrollialune vähemalt ühes liikmesriigis. Seda on seostatud vähemalt ühe ägeda mürgistuse juhtumiga. Ainet 4-F-MDMB-BINACA käsitleti 2019. aasta aprillis ELi varajase hoiatamise süsteemi ülevaates.

               (30)Seetõttu peaksid liikmesriigid võtma seisukoha kanda 4-F-MDMB-BINACA psühhotroopsete ainete konventsiooni II nimekirja.

               (31)Eksperdikomisjoni hinnangu kohaselt on 4-CMC (teise nimetusega 4-klorometkatinoon ja klefedroon; keemiline nimetus: 1-(4-klorofenüül)-2-(metüülamino)propaan-1-oon) sünteetiline katinoon, mis sarnaneb oma struktuurilt mefedrooniga
                  20
               , mis on loetletud psühhotroopsete ainete konventsioonis. Ainel 4-CMC raviotstarvet ei ole ning ravimi müügiluba ei ole talle antud. On piisavalt tõendeid selle kohta, et ainet 4-CMC kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda 4-CMC psühhotroopsete ainete konventsiooni II nimekirja.

               (32)Ainet 4-CMC on leitud 24 liikmesriigis ja see on kontrollialune vähemalt kaheksas liikmesriigis. Seda on seostatud vähemalt nelja surmajuhtumi ja kolme ägeda mürgistuse juhtumiga.

               (33)Seetõttu peaksid liikmesriigid võtma seisukoha kanda 4-CMC psühhotroopsete ainete konventsiooni II nimekirja.

               (34)Eksperdikomisjoni hinnangu kohaselt N-etüülheksedroon (teise nimetusega NEH, hekseen, Ethyl-Hex, etüül-heksedroon ja HEX-EN; keemiline nimetus: 2-(etüülamino)-1-fenüülheksaan-1-oon) sünteetiline katinoon. N-etüülheksedroonil raviotstarvet ei ole ning ravimi müügiluba ei ole talle antud. On piisavalt tõendeid selle kohta, et N-etüülheksedrooni kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda N-etüülheksedrooni psühhotroopsete ainete konventsiooni II nimekirja.

               (35)N-etüülheksedrooni on leitud 23 liikmesriigis ja see on kontrollialune vähemalt kuues liikmesriigis. Seda on seostatud vähemalt 31 surmajuhtumi ja 9 ägeda mürgistuse juhtumiga.

               (36)Seetõttu peaksid liikmesriigid võtma seisukoha kanda N-etüülheksedroon psühhotroopsete ainete konventsiooni II nimekirja.

               (37)Eksperdikomisjoni hinnangu kohaselt on alfa-PHP(teise nimetusega PV-7 ja α-PHP, α-pürrolidinoheksanofenoon; keemiline nimetus: 1-fenüül-2-(pürrolidiin-1-üül)heksaan-1-oon) sünteetiline katinoon. Tegemist on alfa-PVP
                  21
                kõrgema homoloogiga, see aine aga on loetletud psühhotroopsete ainete konventsioonis. Ainel alfa-PHP raviotstarvet ei ole ning ravimi müügiluba ei ole talle antud. On piisavalt tõendeid selle kohta, et ainet alfa-PHP kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda alfa-PHP psühhotroopsete ainete konventsiooni II nimekirja.

               (38)Ainet alfa-PHP on leitud 21 liikmesriigis ja see on kontrollialune vähemalt seitsmes liikmesriigis. Seda on seostatud vähemalt 27 surmajuhtumi ja kahe ägeda mürgistuse juhtumiga.

               (39)Seetõttu peaksid liikmesriigid võtma seisukoha kanda alfa-PHP psühhotroopsete ainete konventsiooni II nimekirja.

               (40)Eksperdikomisjoni hinnangu kohaselt on flualprasolaam (teise nimetusega Ro 11-5073/000; keemiline nimetus: 8-kloro-6-(2-fluorofenüül)-1-metüül-4H-[1,2,4]triasolo[4,3-a][1,4]bensodiasepiin) bensodiasepiin. Flualprasolaamil raviotstarvet ei ole ning ravimi müügiluba ei ole talle antud. On piisavalt tõendeid selle kohta, et flualprasolaami kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda flualprasolaam psühhotroopsete ainete konventsiooni IV nimekirja.

               (41)Flualprasolaami on leitud kaheksas liikmesriigis ja see on kontrollialune vähemalt kahes liikmesriigis. Seda on seostatud vähemalt 26 surmajuhtumiga. Flualprasolaami käsitleti 2019. aasta märtsis ELi varajase hoiatamise süsteemi nõuandes.

               (42)Seetõttu peaksid liikmesriigid võtma seisukoha kanda flualprasolaam psühhotroopsete ainete konventsiooni IV nimekirja.

               (43)Eksperdikomisjoni hinnangu kohaselt on etisolaam (teise nimetusega Y-7131 ja Depas; keemiline nimetus: 4-(2-klorofenüül)-2-etüül-9-metüül-6H-tieno[3,2-f][1,2,4]triasolo[4,3-a][1,4]diasepiin) bensodiasepiini tüüpi aine. Eksperdikomisjon on etisolaami hinnanud kolm korda, viimati aastal 2017. On piisavalt tõendeid selle kohta, et etisolaami kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda etisolaam psühhotroopsete ainete konventsiooni IV nimekirja.

               (44)Etisolaami on leitud 21 liikmesriigis ja see on kontrollialune vähemalt seitsmes liikmesriigis. Seda on seostatud 43 surmajuhtumiga
                  22
               . Kuigi etisolaam on mitmes riigis (Jaapan, Itaalia, India) müügiloaga ravim
                  23
               , arvatakse, et suurem osa Euroopa uimastiturul müüdavast ainest ei pärine kõrvalesuunatud ravimitest, vaid seda ostetakse pulbrina suurtes kogustes väljaspool Euroopat asuvatelt keemiaettevõtetelt. Seejärel imporditakse see liitu, kasutades kullerposti ja veoteenuseid ning pressitakse seejärel tavaliselt tablettideks ja müüakse kas etisolaamina või väidetakse, et tegemist on diasepaami või alprasolaamiga. Etisolaami müüakse sageli nn tänavavaaliumina. Andmebaasi Eudravigilance (EV) edastatud etisolaamiga seoses teatatud üksikjuhtumite arv liidus, mis selgub MedDRA standardpäringu „Uimastite kuritarvitamine, sõltuvus ja võõrutus“ kaudu, on väike
                  24
               . Aastal 2017 oli etisolaam kõige sagedamini konfiskeeritud bensodiasepiin, millest liidu varajase hoiatamise süsteemi kaudu teatati, seda nii juhtumite arvu kui ka koguse poolest. Etisolaami käsitleti 2019. aasta märtsis ELi varajase hoiatamise süsteemi ülevaates.

               (45)Seetõttu peaksid liikmesriigid võtma seisukoha kanda etisolaam psühhotroopsete ainete konventsiooni IV nimekirja.

               (46)On asjakohane määrata kindlaks seisukoht, mis võetakse liidu nimel narkootiliste ainete komisjonis, kuna erinevad otsused, mis tehakse 12 kõnealuse aine nimekirjadesse kandmise kohta, võivad otsustavalt mõjutada liidu õiguse sisu, nimelt raamotsust 2004/757/JSK.

               (47)Liidu seisukohta väljendavad ühiselt tegutsedes liikmesriigid, kes on narkootiliste ainete komisjoni liikmed.

               (48)Raamotsus 2004/757/JSK on Taanile siduv kuni 21. novembrini 2018 ja seepärast osaleb ta käesoleva otsuse vastuvõtmisel ja kohaldamisel.

               (49)Raamotsus 2004/757/JSK on Iirimaale siduv ja seepärast osaleb ta käesoleva otsuse vastuvõtmisel ja kohaldamisel.

               (50)Raamotsus 2004/757/JSK ei ole Ühendkuningriigile siduv ja seetõttu ei osale Ühendkuningriik käesoleva otsuse vastuvõtmisel ning see ei ole tema suhtes siduv ega kohaldatav,

               ON VASTU VÕTNUD KÄESOLEVA OTSUSE:

               Artikkel 1

               Seisukoht, mis võetakse liidu nimel narkootiliste ainete komisjoni 63. istungjärgul, mis toimub 2.–6. märtsil 2020 ja kus kõnealusel organil palutakse võtta vastu otsused ainete kandmise kohta nimekirjadesse, mis on lisatud ÜRO 1961. aasta narkootiliste ainete ühtsele konventsioonile, mida on muudetud 1972. aasta protokolliga, ja ÜRO 1971. aasta psühhotroopsete ainete konventsioonile, on esitatud käesoleva otsuse lisas.

               Artikkel 2

               Artiklis 1 osutatud seisukohta väljendavad ühiselt tegutsedes liikmesriigid, kes on narkootiliste ainete komisjoni liikmed.

               Artikkel 3

               Käesolev otsus on adresseeritud liikmesriikidele kooskõlas aluslepingutega.

               Brüssel,

                     Nõukogu nimel

                     eesistuja

                     (1)

                        ÜRO lepingud, kd 978, nr 14152.

                     (2)

                        ÜRO lepingud, kd 1019, nr 14956.

                     (3)

                        1. jaanuari 2020 seisuga on narkootiliste ainete komisjoni hääleõiguslikud liikmed järgmised 13 liikmesriiki: Austria, Belgia, Hispaania, Horvaatia, Itaalia, Madalmaad, Poola, Prantsusmaa, Rootsi, Saksamaa, Tšehhi Vabariik, Ungari ja Ühendkuningriik.

                     (4)

                  https://www.who.int/medicines/access/controlled-substances/UNSG_letter_42ECDD_recommendations_15Nov19.pdf?ua=1
                  .

                     (5)

                        ELT L 335, 11.11.2004, lk 8, muudetud Euroopa Parlamendi ja nõukogu 15. novembri 2017. aasta direktiiviga (EL) 2017/2103, millega muudetakse nõukogu raamotsust 2004/757/JSK uute psühhoaktiivsete ainete lisamiseks uimasti määratlusse ja tunnistatakse kehtetuks nõukogu otsus 2005/387/JSK (ELT L 305, 21.11.2017, lk 12).

                     (6)

                        Vt raamotsuse lisa, mida on muudetud komisjoni 13. detsembri 2018. aasta delegeeritud direktiiviga (EL) 2019/369, millega muudetakse raamotsuse 2004/757/JSK lisa seoses uute psühhoaktiivsete ainete lisamisega uimasti määratlusse, ELT L 66, 7.3.2019, lk 3.

                     (7)

                        COM(2017) 72 final; COM(2018) 31 final; COM(2018) 862 final.

                     (8)

                        Vastu võetud nõukogu poolt vastavalt 7. märtsil 2017, 27. veebruaril 2018 ja 5. märtsil 2019.

                     (9)

                        Euroopa Kohtu 7. oktoobri 2014. aasta otsus kohtuasjas Saksamaa vs. nõukogu, C-399/12, ECLI:EU:C:2014:2258, punkt 64.

                     (10)

                        Euroopa Kohtu 7. oktoobri 2014. aasta otsus kohtuasjas Saksamaa vs. nõukogu, C-399/12, ECLI:EU:C:2014:2258, punktid 61–64.

                     (11)

                        Narkootiliste ainete konventsiooni artikli 3 lõige 7; psühhotroopsete ainete konventsiooni artikli 2 lõige 7.

                     (12)

                        Vt loetelu liidu õigusaktidest, mis on kriminaalasjades tehtava politseikoostöö ja õigusalase koostöö valdkonnas vastu võetud enne Lissaboni lepingu jõustumist ning mille kohaldamine Ühendkuningriigi suhtes lõpetatakse alates 1. detsembrist 2014 vastavalt protokolli nr 36 („Üleminekusätete kohta“) artikli 10 lõike 4 teisele lausele, punkt 29 (ELT C 430, 1.12.2014, lk 17).

                     (13)

                        Käesolevas ettepanekus määratakse kindlaks seisukoht, mis võetakse liidu nimel kohtumisel, mis toimub pärast Ühendkuningriigi väljaastumist liidust, välja arvatud juhul, kui Ühendkuningriik taotleb aluslepingu artikli 50 alusel tähtaja pikendamist neljandat korda ja Euroopa Ülemkogu (artikkel 50) sellega ühehäälselt nõustub. Kuid sel ajal, kui komisjon oma ettepaneku vastu võtab, on Ühendkuningriik endiselt liikmesriik. Seetõttu hõlmavad näiteks ettepaneku põhjendustes esitatud viited nende liikmesriikide arvu kohta, kus kõnealust ainet on leitud, ka Ühendkuningriiki.

                     (14)

                        ÜRO lepingud, kd 978, nr 14152.

                     (15)

                        ÜRO lepingud, kd 1019, nr 14956.

                     (16)

                        Nõukogu 25. oktoobri 2004. aasta raamotsus 2004/757/JSK, millega kehtestatakse miinimumeeskirjad ebaseadusliku uimastiäri kuriteokoosseisu ja karistuste kohta (ELT L 335, 11.11.2004, lk 8).

                     (17)

                        1. jaanuari 2020 seisuga on narkootiliste ainete komisjoni hääleõiguslikud liikmed järgmised 13 liikmesriiki: Austria, Belgia, Hispaania, Horvaatia, Itaalia, Madalmaad, Poola, Prantsusmaa, Rootsi, Saksamaa, Tšehhi Vabariik, Ungari ja Ühendkuningriik.

                     (18)

                  https://www.who.int/medicines/access/controlled-substances/UNSG_letter_42ECDD_recommendations_15Nov19.pdf?ua=1
                  .

                     (19)

                        Euroopa Parlamendi ja nõukogu 12. detsembri 2006. aasta määrus (EÜ) nr 1920/2006 Euroopa Narkootikumide ja Narkomaania Seirekeskuse kohta (ELT L 376, 27.12.2006, lk 1).

                     (20)

                        Mefedrooni kontrollitakse ELi tasandil vastavalt nõukogu 2. detsembri 2010. aasta otsusele 2010/759/EL 4-metüülmetkatinooni (mefedrooni) suhtes kontrollimeetmete võtmise kohta, ELT L 322, 8.12.2010, lk 44. See on loetletud 5. ainena nõukogu raamotsuse 2004/757/JSK lisas.

                     (21)

                        Ainet alfa-PVP kontrollitakse ELi tasandil vastavalt nõukogu 27. juuni 2016. aasta rakendusotsusele (EL) 2016/1070 1-fenüül-2-(pürrolidiin-1-üül)pentaan-1-oon (α-pürrolidinovalerofenoon, α-PVP) suhtes kontrollimeetmete kehtestamise kohta, ELT L178, 2.7.2016, lk 18. See on loetletud 10. ainena nõukogu raamotsuse 2004/757/JSK lisas.

                     (22)

                        Etisolaamist tingitud surmajuhtumitest ja mittesurmavatest mürgistustest EMCDDAle teatamine on tõenäoliselt puudulik. Šotimaa riiklike registrite andmete kohaselt on viimastel aastatel Ühendkuningriigis Šotimaal avastatud mitusada etisolaamiga seotud surmajuhtumit seoses mitme uimasti koostarbimisega suure riskiga opioiditarbijate hulgas.

                     (23)

                        Ravimite nimekirja kandmine võib mõjutada nende ravimite meditsiinilist kasutamist nende heakskiidetud näidustustel, hoolimata nende tunnustatud kasutamisest kliinilises praktikas.

                     (24)

                        MedDRA versioon 22.1, EV kuni 7. oktoobrini 2019.

    ---documentbreak---

               EUROOPA KOMISJON
            Brüssel,13.12.2019
            COM(2019) 631 final
            LISA
            järgmise dokumendi juurde:
            Ettepanek: Nõukogu otsus
            seisukoha kohta, mis võetakse Euroopa Liidu nimel narkootiliste ainete komisjoni 63. istungjärgul seoses ainete lisamisega 1961. aasta narkootiliste ainete ühtsesse konventsiooni, mida on muudetud 1972. aasta protokolliga, ja 1971. aasta psühhotroopsete ainete konventsiooni

               LISA

               Seisukoht, mille võtavad narkootiliste ainete komisjoni liikmeks olevad liikmesriigid ühiselt liidu huvides tegutsedes narkootiliste ainete komisjoni 63. istungjärgul, mis toimub esialgse kava kohaselt 2.–6. märtsil 2020 teatavate ainete kontrolli ulatuse muutmise küsimuses:

               (1)krotonüülfentanüül tuleb lisada narkootiliste ainete konventsiooni I nimekirja;

               (2)valerüülfentanüül tuleb lisada narkootiliste ainete konventsiooni I nimekirja;

               (3)DOC tuleb lisada psühhotroopsete ainete konventsiooni I nimekirja;

               (4)AB-FUBINACA tuleb lisada psühhotroopsete ainete konventsiooni II nimekirja;

               (5)5F-AMB-PINACA (5F-AMB, 5F-MMB-PINACA) tuleb lisada psühhotroopsete ainete konventsiooni II nimekirja;

               (6)5F-MDMB-PICA (5F-MDMB-2201) tuleb lisada psühhotroopsete ainete konventsiooni II nimekirja;

               (7)4-F-MDMB-BINACA tuleb lisada psühhotroopsete ainete konventsiooni II nimekirja;

               (8)4-CMC (4-klorometkatinoon; klefedroon) tuleb lisada psühhotroopsete ainete konventsiooni II nimekirja;

               (9)N-etüülheksedroon tuleb lisada psühhotroopsete ainete konventsiooni II nimekirja;

               (10)alfa-PHP tuleb lisada psühhotroopsete ainete konventsiooni II nimekirja;

               (11)flualprasolaam tuleb lisada psühhotroopsete ainete konventsiooni IV nimekirja;

               (12)etisolaam tuleb lisada psühhotroopsete ainete konventsiooni IV nimekirja.